1. Tallinki laevaga Helsingisse  2. Helsingist Blue1-ga Londoni Heathrow lennujaama. Sellest lennukist (MD90), jäi mulle üks tükk lihtsalt kätte, pärast viskasin selle prügikasti. Ärge muretsege, ei midagi kriitilist, lihtsalt osa sellest kummijunnist, millega endale külma õhku suunata saad. Minu istme  kohal olnud värk läks jäi mulle lihtsalt kätte. Ju mõni eelmine reisija oli selle katki väänanud ja siis kuidagi külma higiga oma kohale tagasi kleepinud. See lend kestis kokku ca 3 tundi.  3. Heathrow lähedal olime 1 ööbimine. Kui keegi veel öömaja sealkandis peaks otsima, siis võin soovitada - Ibis Heathrow. Mitte väga kallis, seest natuke kulunud aga siiski päris mugav. Ja selle hinna sees oli ka korralik hommikusöök (english breakfast), mitte mingi moosi ja saia kombinatsioon, mis Londonis selle  hinnaklassi hotellides suht levinud tundub olevat. Ja hotelli saab Heathrow kohalike bussidega täiesti tasuta. Mitte, et ma mingi ihnuskoi oleks, aga niisama raha minema visata ka ei taha.  4. Järgmisel hommikul tagasi lennujaama, lennukisse ja 13-tunnine lend Singapuri.  5. Singapuri jõudsime kell 8 hommikul, jätkulend pidi väljuma kell 8 õhtul, selle aja lootsime linna peal seigelda. Ja natuke seiklesime ka. Aga magamatus, jetlag ja metsik kuumus (35 kraadi sooja, VÄGA niiske õhk) panid meile  korraliku matsu. Tegime ühe tiiru Singapore Flyeriga (suur vaateratas) ja seejärel põgenesime tagasi lennujaama konditsiooneeride alla. Mõni võib-olla kannatab sellist ilma, aga ühe eestlase jaoks on see liig, mis liig.  6. Viimane lend Singapurist Melbourne (Austraalia lõunapoolses otsas) oli B747-ga ja kestis 7 tundi.